Saudari Nivedita

Kehidupan Awal

Margaret Elizabeth Noble telah lahir pada 28 Oktober 2867 di pekan Dungannon di County Tyrone, Ireland. Ibunya Mary Isabel dan bapanya bernama Samual Richmond Noble. Margaret merupakan anak sulung mereka antara enam orang anak. Selain Margaret, hanya dua orang adiknya, May dan Richmond, mencapai umur dewasa.
Keluarga Noble berketurunan Scot dan telah bermastautin di Ireland selama lebih lima kurun. Bapa Margaret, seorang 'pastor', mengajarnya bahawa kebajikan kepada manusia adalah perkhidmatan yang sebenar untuk Tuhan. Ketika Margaret berumur satu tahun, keluarganya berpindah ke Manchester, England. Di sana, Samuel menyertai sebagai seorang pelajar teologi di Gereja Wesleyan. Ketika ini, Margaret tinggal bersama-sama datuknya, Hamilton, di Ireland Utara.
Margaret kembali kepada ibu bapanya di Great Torrington, Devonshire semasa berumur empat tahun. Margaret menjadi anak manja bapanya. Apabila bapanya Samuel keluar untuk melawat orang-orang miskin, Margaret akan mengikut bersama.
Bapa Margaret meninggal dunia pada tahun 1877. Ketika itu, Margaret berumur sepuluh tahun. Ibunya Mary membawa ketiga-tiga anaknya ke rumah bapanya, Hamilton di Ireland. Mary melanjutkan pelajaran dengan mengikuti kursus tadika di London dan kemudiannya, menjadi seorang guru tadika. Namun, tidak lama kemudian, Maru membantu bapanya Hamilton untuk menguruskan sebuah rumah rehat berdekatan Belfast. Hamilton merupakan salah seorang pemimpin utama gerakan kebebasan Ireland. Di samping sifat kealiman daripada bapanya, pengaruh datuknya Hamilton telah memberikan semangat kebebasan dan cinta pada tanahair dalam diri Margaret.
Margaret mendapatkan pendidikan di Kolej Halifax yang diuruskan oleh seorang ahli Gereja 'Congregational'. Pengetua kolej ini mengajarnya tentang sifat pengorbanan. Margaret mempelajari pelbagai subjek, termasuk ilmu fizik, seni, muzik, dan kesusasteraan.
Ketika berusia tujuh belas tahun, Margaret memulakan kerjayanya sebagai seorang guru di Keswick. Pada tahun 1886, beliau pergi ke Rugby untuk mengajar di sebuah rumah anak-anak yatim. Setahun kemudian, Margaret menyertai sebuah sekolah di kawasan lombong di Wrexham di North Wales. Di sini, Margaret menjalankan kerja-kerja kebajikan dan perkhidmatan kepada orang-orang miskin. Di Wrexham, Margaret bertunang dengan seorang lelaki Welsh. Namun, tidak lama selepas pertunangan mereka, jejaka itu meninggal dunia.
Pada 1889, Margaret berpindah ke Chester. Pada ketika ini, adik-adiknya, May dan Richmond menetap di Liverpool. Ibunya Mary juga turut menyertai mereka tidak lama kemudian. Margaret berasa gembira untuk bertemu semula dengan keluarganya. Kadang-kadang, dia juga pergi ke Liverpool untuk bertemu dengan keluarganya.
Margaret meneruskan semula pengajian dalam bidang pendidikan. Dia mendalami idea-idea pendidikan baru yang dimulakan oleh pelopor dalam bidang pendidikan moden, Johann Heinrich Pestalozzi dan seorang Jerman bernama Friedrich Fröbel. Kedua-dua Pestalozzi dan Friedrich Fröbel memberikan keutamaan kepada pendidikan prasekolah. Menurut mereka, pendidikan harus bermula dengan menggalakkan minat semula jadi seorang kanak-kanak untuk bermain, bersenam, memeriksa, meniru, dan membina. Sekumpulan guru-guru yang meminati pendekatan baru ini, mula mengikutinya di London. Demikian, gerakan 'Pendidikan Baru' dimulakan. Margaret juga menjadi sebahagian daripada gerakan ini. Tidak lama kemudian, Margaret juga menjadi seorang penulis dan penceramah yang popular di 'Sunday Club' dan 'Liverpool Science Club'.
Pada tahun 1891, Margaret membantu seorang bernama Puan de Leeuw untuk memulakan sebuah sekolah di Wimbledon mengikut cara pengajarannya yang unik. Beliau seronok dengan pengalaman baru ini. Selepas setahun, pada tahun 1892, Margaret memulakan sebuah sekolah di Kingsleygate. Di sekolahnya, tidak ada sebarang bentuk pendidikan formal yang tetap. Pelajar-pelajar belajar melalui permainan. Pada ketika ini, Margaret juga mengasah bakatnya sebagai seorang pengkritik seni daripada Encik Ebenezer Cooke. seorang seniman dan pelopor bidang pendidikan seni yang bekerja di sekolahnya.
juga terlibat dengan kegiatan-kegiatan gereja disebabkan sifatnya yang alim. Margaret Noble juga seorang penulis yang terkenal pada ketika itu dan sering menyumbangkan kepada suratkhabar dan jurnal-jurnal. Namanya tidak asing dalam kalangan intelektual di London. Selepas kematian tunangnya, Margaret mula mendalami kehidupan rohani dan memulakan pembelajaran pelbagai kitab-kitab agama dan falsafah.

Pertemuan dengan Swami Vivekananda

Pada November 1895, Cik Noble bertemu dengan Swami Vivekananda, yang ketika itu sedang melawat London. Pada suatu petang, Swami Vivekananda sedang menerangkan falsafah Vedanta di ruang tamu sebuah keluarga bangsawan di London. Lady Isabel Margesson, seorang sahabat Cik Noble, telah menjemputnya Swami Vivekananda ke rumahnya. Cik Noble yang telah banyak mempelajari falsafah dan agama negara-negara Timur, tidak mendapati ajaran Vivekananda sebagai sesuatu yang baru. Namun, personaliti Vivekananda telah meninggalkan kesan yang mendalam pada Margaret. Maka, Margaret mengikuti beberapa ceramah Swami Vivekananda. Beliau banyak bertanya, dan jawapan-jawapan Vivekananda menghilangkan keraguannya sedikit demi sedikit. Akhirnya, Margaret mendapat kepercayaan penuh pada Vivekananda.
Beliau amat berminat dengan ajaran Gautama Buddha. Perbincangannya dengan Swami Vivekananda menghilangkan keraguannya dan memberinya ketenangan. Ajaran Swami Vivekananda mempengaruhi Cik Noble dan membawa perubahan yang ketara pada dirinya. Melihat semangat dan minat Cik Noble, Vivekananda yakin Margaret Noble mempunyai tugas utama di India. Pada 25 Mac 1898., Swami Vivekananda memberikan ikrar Brahmacharya kepada Margaret Noble dan memberinya nama baru, "Nivedita". Dalam upacara ikrar Brahmacharya ini juga Vivekananda mendedikasikan Nivedita untuk berkhidmat kepada Tuhan dan India.
Nivedita juga mengambil tugas memberikan pendidikan kepada golongan perempuan India, satu tugas yang amat penting. Swami Vivekananda percaya bahawa pendidikan wanita penting bagi pembangunan masyarakat India.

Di India

Margaret Noble menerima panggilan Vivekananda untuk berkhidmat di India. Pada 28 Januari 1898, Cik Noble tiba di Kolkata. Pada 22 Februari, Margaret menziarahi kuil Dakshineswar di mana Sri Ramakrishna menjalani kehidupan rohani. Pada mulanya, Swami Vivekananda ingin mengajar Margaret mengenai negara dan masyarakat India, dan membantunya untuk menyintai penduduk negara itu. Vivekananda menjelaskan sejarah, falsafah, dan kesusasteraan India serta kehidupan dan amalan tradisi sosial penduduknya. Beberapa hari selepas kedatangan Margaret, dua orang pengikut Amerika Vivekananda, Puan Sarah Bull dan Cik Josephine MacLeod tiba di India. Margaret dan kedua-dua wanita Amerika ini menjadi teman sepanjang hidup.
Pada 11 Mac 1898. Swami Vivekananda mengatur suatu majlis pertemuan ramai di Star Theatre. Dalam pertemuan ini, Swami Vivekananda memperkenalkan Saudari Nivedita kepada masyarakat Kolkata. Swamiji berkata - "England telah menghantar kepada kita satu lagi hadiah dalam rupa Cik Margaret Noble." Margaret meluahkan hasratnya untuk berkhidmat kepada India dan penduduknya dalam pertemuan ini.
Pada 17 Mac 1898, Margaret bertemu dengan Sri Sarada Devi yang memanggilnya dengan penuh kasih sayang sebagai Khooki (bermaksud, "budak kecil").

Brahmacharya

Pada 25 Mac 1898, Swami Vivekananda secara formal memberikan ikrar Brahmacharya (ikrar kebujangan sepanjang hayat) kepada Margaret dan menamakannya sebagai 'Nivedita", yang berbakti. Nivedita merakamkan pengalaman ini dan beberapa pengalamannya bersama Vivekananda dalam buku The Master as I Saw Him.

Lawatan ke Seluruh India

Nivedita merantau benua India bersama-sama Swami Vivekananda, Josephine Mcleod, dan Sara Bull. Dengan lawatan ini, Nivedita mengenai dan menyedari tentang masyarakat, kebudayaan, dan sejarah India purba dan semasa. Pada 11 Mei 1898, Nivedita menyertai rombongan Vivekananda ke pergunungan Himalaya bersama-sama Sara Bull, Josephine MacLeod, dan Swami Turiyananda. Dari Nainital, mereka melawat Almora.
Pada 5 Jun 1898, Nivedita menulis kepada sahabatnya, Nell Hammond, "Oh Nell, Nell, sesungguhnya India ialah Tanah Suci."
Pada musim panas 1898, Swami Vivekananda membawa Nivedita ke Amarnath.

Kematian

Nivedita meninggal dunia pada 13 Oktober 1911, pada usia 43, di Roy Villa, Darjeeling. Kini, memorialnya berada di bawah stesen keretapi yang menuju ke Victoria Falls (di Darjeeling) yang tertera dengan ayat - "Saudari Nivedita yang memberikan segalanya kepada India berada di sini".

Pengaruh

Saudari Nivedita menjadi seorang wanita India yang paling berpengaruh. Bukunya, Kali, the Mother mempengaruhi Abanindranath Tagore yang melukis gambar Bharat Mata (Ibu Pertiwi India).
Pada tahun 2010, Lembaga Sekolah Menengah West Bengal di Salt Lake City, Kolkata telah dinamakan semula atas nama Saudari Nivedita. Sister Nivedita Academy merupakan sebuah institusi yang ditubuhkan di Chennai, Tamil Nadu. Beberapa buah sekolah dan kolej juga telah dinamakan dengan namanya.
Pada tahun 1968, Kerajaan India mengeluarkan sebuah setem bagai mengingati Saudari Nivedita.
Jambatan Nivedita berdekatan Dakshineswar, Kolkata juga suatu penghargaan kepadanya.
Pada tahun 2015, Kolej Kerajaan di Hastings House, Alipur, Kolkata juga telah dinamakan sempena Saudari Nivedita.
Saudari Nivedita juga memainkan pengaruh utama dalam kerjaya Jagadish Chandra Bose. Nivedita membantu Bose bagi mendapatkan sokongan kewangan, mengedit manuskripnya serta meneruskan dengan kerjanya,